जेएनयू में हुई झड़प और रामनवमी पर हुए हमलों के बाद राहुल गांधी ने कहा- देश को कमजोर कर रही ये नफरत और हिंसा
अपने ट्वीट में राहुल गांधी ने जेएनयू हिंसा और रामनवमी पर हुई अलग-अलग जगहों पर हिंसा का जिक्र नहीं किया। लेकिन उनके इस ट्वीट को इन्हीं घटनाओं से जोड़कर देखा जा रहा है।
नई दिल्ली: रामनवमी के मौके पर जेएनयू में हुई हिंसक झड़प और देश के कुछ इलाकों में हुई हिंसा को ध्यान में रखते हुए कांग्रेस के पूर्व अध्यक्ष राहुल गांधी ने ट्वीट किया है। उन्होंने कहा, 'नफरत, हिंसा और बहिष्कार हमारे प्यारे देश को कमजोर कर रहे हैं। भाईचारे, शांति और सद्भाव की ईंटों से प्रगति का मार्ग प्रशस्त होता है। आइए एक न्यायपूर्ण, समावेशी भारत को सुरक्षित करने के लिए एक साथ खड़े हों।'हालांकि अपने ट्वीट में राहुल गांधी ने जेएनयू हिंसा और रामनवमी पर हुई अलग-अलग जगहों पर हिंसा का जिक्र नहीं किया। लेकिन उनके इस ट्वीट को इन्हीं घटनाओं से जोड़कर देखा जा रहा है। बता दें कि जेएनयू में रामनवमी वाले दिन नॉनवेज खाने पर रोक लगाने को लेकर एबीवीपी और लेफ्ट के स्टूडेंट्स के बीच हिंसक झड़प हुई थी, जिसमें कई छात्र घायल भी हो गए थे। एबीवीपी के छात्रों का कहना था कि उन्हें लेफ्ट के स्टूडेंट्स पूजा नहीं करने दे रहे थे और लेफ्ट के स्टूडेंट्स का कहना था कि एबीवीपी के छात्र कावेरी हॉस्टल के मेस में जबरदस्ती नॉनवेज बनने से रोक रहे थे। जबकि खाना-पीना तो किसी इंसान का निजी चुनाव होता है।इसके अलावा राम नवमी पर देश के कई राज्यों से हिंसा की खबरें सामने आईं थीं। जहां एक ओर गुजरात के हिम्मतनगर और आणंद में हिंसक झड़प देखने को मिली, वहीं मध्य प्रदेश के बड़वानी और झारखंड के लोहरदगा और पश्चिम बंगाल के दक्षिण हावड़ा में भी जुलूस पर हमला हुआ।